Rozvodový mechanizmus

Rozvodový mechanizmus, skrátene rozvod, je časť strojného zariadenia používaná najčastejšie pri piestových strojoch, ktorá zabezpečuje:
 prívod čerstvej náplne do pracovného valca
 odvod pracovných plynov z valca
 v prípade spaľovacích motorov tiež vhodné usmernenie a pohyb zmesi vo valci.

Rozdelenie 
Rozvody sa delia podľa princípu práce a konštrukčného riešenia:
 mechanické rozvody — najčastejšie riešenie. Rozvod obsahuje len mechanické časti poháňané prevodom od kľukového hriadeľa, alebo je realizovaný len vlastným pohybom piesta. Tieto rozvody sa podľa konštrukcie delia na:
 kanálové rozvody — väčšinou používané pri dvojtaktných motoroch
 posúvačové rozvody (šúpatkové) — vyznačujú sa tichým chodom a väčším otvorením. Patria sem napríklad systémy Knight, Mustad et Fils, Burt-McCollum, Bristol, Baeer, Minerva, Cross, Aspin a iné. Posúvač môže vykonávať pohyb: priamočiary, rotačný, rotačný vratný, kombinovaný.
 ventilové rozvody — najčastejší typ mechanických rozvodov. podľa umiestnenia ventilu sa ďalej delia na rozvody: 
 s vačkovým hriadeľom v bloku motora: 
 F — s jedným ventilom na boku valca s druhým v hlave (zastaraná konštrukcia)
 SV (side valve) — s ventilom na boku valca (zastaraná konštrukcia)
 OHV (over head valve) — s ventilmi v hlave valca 
 s vačkovým hriadeľom v hlave valcov: 
 OHC (over head camshaft) — s ventilmi a jedným vačkovým hriadeľom v hlave valca
 DOHC alebo 2xOHC — s dvoma vačkovými hriadeľmi v hlave valca  
 zmiešané rozvody — vstup zmesi je väčšinou riešený kanálom, výstup ventilom.
 hydraulické rozvody — používajú sa u pomalobežných lodných motorov, pretože kvapalina má v porovnaní s tuhým mechanickým rozvodom vysokú stlačiteľnosť, a tým má rozvod nízku vlastnú frekvenciu
 pneumatické rozvody — sú reprezentované pneumatickými časťami v iných typoch rozvodov napr. pri dvojtaktných motoroch.
 elektrické rozvody — otváranie ventilu zabezpečuje elektormagnetické zariadenie

Funkcia 
Bez ohľadu na konštrukčné riešenie je hlavnou funkciou rozvodu cyklicky počas práce stroja vo vhodnom okamihu spojiť pracovný priestor valca s okolitým prostredím alebo priestorom iného spolupracujúceho zariadenia (napríklad turbodúchadlo) tak, aby bol umožnený prietok pracovnej látky. a vo vhodnom okamihu toto spojenie prerušiť a nepriepustne uzavrieť pracovnú látku vo valci stroja.

Pri mechanických rozvodoch sú okamihy otvorenia a zatvorenia rozvodu zviazané s polohou kľukového hriadeľa. Najčastejšie ide o pevné spojenie a pravidlo práce rozvodu sa nazýva časovanie rozvodu. Pri stacionárnych motoroch, ktoré môžu pracovať v jednom optimálnom bode je možné navrhnúť prácu rozvodu optimálne.

Pri vozidlových motoroch, ktoré pracujú v širokom rozsahu prevádzkových podmienok je žiaduce prispôsobovať časovanie rozvodu týmto podmienkam. Takéto riešenie je konštrukčne možné, pri motoroch s ventilovým rozvodom sa nazýva variabilné časovanie ventilov.

Zdroje 
Trnka J., Urban J.: Spaľovacie motory. Alfa Bratislava, 1992.